6.9.2022
SL
Uradni list Evropske unije
C 342/107 sreda 16. februarja 2022
Pravni instrument in pot naprej
29. glede na to, da gre v primeru direktive o varnosti igrač dejansko za uredbo, poziva Komisijo, naj razmisli, ali bi bila revizija direktive tudi dobra priložnost za pretvorbo v uredbo, zato da bi povečali njeno učinkovitost in uspešnost ter da ne bi uvajali nedoslednosti med državami članicami in drobili trga;
30. poziva Komisijo, naj oceni, ali bi morali imeti predlogi sprememb pri prihodnji reviziji širši domet, v podporo temu pa naj opravi temeljito presojo učinka in analizira, ali in kako bi bilo mogoče v prihodnjo revizijo direktive o varnosti igrač vključiti mehanske in fizične zahteve, zahteve glede snovi, ki so rakotvorne, mutagene ali strupene za razmnoževanje, mejne vrednosti za nitrozamine in nitrozabilne snovi ter določbe o označevanju alergenih dišav in nevarnih snovi ter tako omogočiti enostavne in dovolj prožne spremembe;
31. je zaskrbljen, ker se nekateri proizvajalci izogibajo spoštovanju direktive o varnosti igrač in trdijo, da njihovi proizvodi niso igrače, čeravno se tako uporabljajo; poudarja, da smernice, ki jih je pripravila Komisija, pomagajo razjasniti, ali je izdelek igrača ali ne, in harmonizirano izvajati direktivo, kar je dobro tako za organe za nadzor trga kot za gospodarske subjekte; vseeno poudarja, da nekateri proizvodi še vedno ostajajo v „sivem območju“, zato poziva Komisijo, naj to težavo odpravi z opredelitvijo proizvodov pri prihodnji reviziji direktive o varnosti igrač; poudarja, da je v ta namen potreben odprt in konstruktiven dialog z ustreznimi deležniki;
32. poudarja, da imajo igrače pomembno vlogo pri razvoju otrok in pri tem, kako razvijajo veščine, ter so jim učna podpora pri izvajanju novih nalog ter pri izpopolnjevanju in učenju novih spretnosti od rane mladosti; poziva Komisijo, naj revidira direktivo o igračah, zato da bi izboljšala njihovo varnost, obenem pa proizvajalcem zmanjšali breme ter upravne in pravne stroške, s tem pa zagotovila prosto pot varnim in cenovno dostopnim igračam za vse otroke v Evropski uniji;
33.
meni, da so potrošnikom in akterjem v vrednosti verigi potrebne informacije, ki jih bodo vodile k bolj trajnostnemu ravnanju; zato poziva Komisijo, naj v oceni učinka analizira, ali trajnost in popravljivost igrač lahko vpliva na njihovo varnost, in če bi se ta vpliv dokazal, naj skuša ugotoviti, ali bi lahko boljše informacije o trajnosti in popravljivosti igrač dodali med določbe o označevanju, seveda na sorazmeren in neomejujoč način; glede tega je prepričan, da bi lahko te informacije z inovativnimi in digitalnimi rešitvami dali na voljo potrošnikom in poskrbeli, da bodo informacije o varnosti javno razvidne, obenem pa se izognili pretiranemu obremenjevanju podjetij in čim bolj zmanjšali količino embalažnih materialov;
34.
meni, da so opozorila in varnostna obvestila za potrošnike pomembna; želi opozoriti, da bi bilo treba dodatne zahteve glede označevanja čim bolj omejiti, da se prepreči odvračanje pozornosti; poziva Komisijo, naj oceni možnost, da bi bile informacije o skladnosti, ki niso namenjene končnemu potrošniku, navedene v elektronski obliki;
Podatki
35. poudarja, da je raven varstva, ki jo zagotavlja direktiva o varnosti igrač, težko količinsko opredeliti in da je težko pridobiti podatke za standardizacijo na področju igrač, ker ni doslednih statističnih podatkov za vso EU o nesrečah in poškodbah, ki jih povzročijo igrače; meni, da sta premajhna usklajenost in pomanjkanje sredstev na ravni EU osrednja vzroka, da ni doslednih podatkov, in poziva Komisijo, naj to vprašanje obravnava pri prihodnji reviziji direktive; poziva Komisijo, naj oceni, ali bi bilo treba postaviti vseevropsko podatkovno zbirko o nesrečah in poškodbah z ločenim delom za igrače, ki bi morala biti javna, uporabnikom prijazna ter dostopna javnim organom, potrošnikom in proizvajalcem ter bi omogočala vnašanje in zbirke podatkov o nesrečah in poškodbah zaradi nevarnih igrač, tudi tistih, ki se prodajajo prek spleta; poleg tega meni, da bi bila dodatna možnost uporaba kazalnikov in podatkov, ki se na primer zbirajo v informacijskem in komunikacijskem sistemu za nadzor trga, sistemu za hitro obveščanje Safety Gate in s skupnimi ukrepi, zato da bi se ocenila učinkovitost direktive o varnosti igrač, in poziva Komisijo, naj oceni možnost digitalnih rešitev, s katerimi bi lahko povečali sledljivost v vsej dobavni verigi in tako zvišali raven varnosti igrač;